PRIJEDLOG ODLUKE

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Na temelju članka 17. stavka 1. Zakona o sustavu civilne zaštite („Narodne novine“, broj 82/15, 118/18, 31/20 20/21 i 114/22) i članka 32. Statuta Općine Sveti Filip i Jakov („Službeni glasnik Općine Sveti Filip i Jakov“ broj 02/14. – pročišćeni tekst, 6/14, 1/18, 1/20, 2/21 i 16/24), Općinsko vijeće Općine Sveti Filip i Jakov, na 19. sjednici održanoj dana \_\_. prosinca 2024. godine, donijelo je

**A N A L I Z U**

**stanja sustava civilne zaštite na**

**području Općine Sveti Filip i Jakov u 2024. godini**

**UVOD**

Civilna zaštita je sustav organiziranja sudionika, operativnih snaga i građana za ostvarivanje zaštite i spašavanja ljudi, životinja, materijalnih i kulturnih dobara i okoliša u velikim nesrećama i katastrofama i otklanjanja posljedica terorizma i ratnih razaranja.

 Jedinice lokalne i područne (regionalne) samouprave, u okviru svojih prava i obveza utvrđenih Ustavom i zakonom, uređuju, planiraju, organiziraju, financiraju i provode aktivnosti sustava civilne zaštite.

 Člankom 17. Zakona o sustavu civilne zaštite („Narodne novine“, broj: 82/15, 118/18 i 31/20)definirano je da predstavnička tijela jedinica lokalne i područne (regionalne) samouprave u postupku donošenja proračuna razmatraju i usvajaju godišnju analizu stanja i godišnji plan razvoja sustava civilne zaštite s financijskim učincima za trogodišnje razdoblje te smjernice za organizaciju i razvoj sustava koje se razmatraju i usvajaju svake četiri godine

Sustav civilne zaštite ustrojava se kao poseban organizacijski okvir na lokalnoj, područnoj (regionalnoj) i državnoj razini, a povezuje resurse i sposobnosti sudionika, operativnih snaga i građana u jedinstvenu cjelinu radi smanjenja rizika od katastrofa, pružanja brzog i optimalnog odgovora na prijetnje i opasnosti te ublažavanja posljedica velike nesreće i katastrofe.

Operativne snage sustava civilne zaštite predstavljaju najznačajniji segment sustava civilne zaštite kako za operativnu provedbu konkretnih mjera i aktivnosti u slučaju izvanrednih događaja tako i za njegovo cjelovito funkcioniranje.

Prema članku 20. Zakona mjere i aktivnosti u sustavu civilne zaštite provode sljedeće operativne snage sustava civilne zaštite: stožeri civilne zaštite, operativne snage vatrogastva, operativne snage Hrvatskog Crvenog križa, operativne snage Hrvatske gorske službe spašavanja, udruge, postrojbe i povjerenici civilne zaštite, koordinatori na lokaciji i pravne osobe u sustavu civilne zaštite.

Djelovanje sustava civilne zaštite temelji se na općem načelu i načelima operativnog djelovanja.

Opća načela su:

- *načelo humanosti* (ostvaruje se osiguravanjem poštovanja osoba kojima se pruža pomoć, osiguravanjem prava na fizički i mentalni integritet i zaštitu osobnosti)

- *načelo zabrane diskriminacije* (nalaže da se pomoć pruži svima kojima je potrebna neovisno o rasi, etničkoj pripadnosti, boji kože, spolu, dobi, jeziku, vjeri, političkom ili drugom uvjerenju, nacionalnom ili socijalnom podrijetlu, imovnom stanju, bračnom ili obiteljskom statusu, zdravstvenom statusu, rodnom identitetu ili spolnoj orijentaciji).

Načela operativnog djelovanja su:

- *načelo supsidijarnosti* (nalaže da se odluke i mjere civilne zaštite prvenstveno donose i provode angažiranjem svih raspoloživih vlastitih resursa i sposobnosti sudionika i operativnih snaga sustava civilne zaštite jedinica lokalne i područne (regionalne) samouprave koja je pogođena velikom nesrećom ili katastrofom.

- *načelo solidarnosti* (prema kojem se pogođenoj JLPS upućuje dodatna pomoć nakon što je angažirala sve svoje raspoložive resurse

- *načelo kontinuiteta djelovanja* (prema kojem sudionici i operativne snage u sustavu civilne zaštite nastavljaju izvršavati poslove iz svog djelokruga rada u velikim nesrećama i katastrofama).

**STANJE SUSTAVA CIVILNE ZAŠTITE**

 Nakon donošenja Zakona o sustavu civilne zaštite koji je na snazi te njegovih izmjena i dopuna, Općina Sveti Filip i Jakov je donijela i provela sljedeće akte iz područja civilne zaštite:

1. Analiza stanja sustava civilne zaštite na području Općine Sveti Filip i Jakov u 2023. godini,

KLASA: 240-01/23-01/17

1. Smjernice za organizaciju i razvoj sustava civilne zaštite Općine Sveti Filip i Jakov za razdoblje 2021. – 2025. godine, KLASA: 810-03/21-01/05
2. Odluka o održavanju vježbi sustava civilne zaštite Općine Sveti Filip i Jakov: „POTRES I POŽAR U ŠKOLI – SVETI FILIP I JAKOV 2024“ od dana 26.02.2024. , KLASA: 240-01/24-01/02
3. ODLUKA o donošenju Procjene rizika od velikih nesreća, KLASA: 240-01/24-01/13
4. ODLUKA o donošenju SHEME MOBILIZACIJE 2024, KLASA: 240-01/24-01/08
5. ODLUKA o imenovanju teklića na području Općine Sveti Filip i Jakov 2024, KLASA: 240-01/24-01/10
6. ODLUKA o određivanju pravnih osoba od interesa za sustav civilne zaštite 2024., KLASA: 240-01/24-01/12
7. Plan pozivanja Stožera civilne zaštite Općine Sveti filip i Jakov 2024, KLASA: 240-01/24-01/09
8. Plan razvoja sustava civilne zaštite na području Općine Sveti Filip i Jakov za 2025. godinu s financijskim učincima za trogodišnje razdoblje
9. Plan vježbi sustava civilne zaštite za 2025. godinu, KLASA: 240-01/24-01/15
10. Plan operativne provedbe Programa aktivnosti u provedbi posebnih mjera zaštite od požara od interesa za RH za područje Općine Sv. Filip i Jakov u 2024. godini, KLASA: 245-01/24-01/04
11. Plan korištenja teške građevinske mehanizacije za žurnu izradu prosjeka i probijanje protupožarnih putova za 2024. godinu, KLASA: 245-01/24-01/05
12. Plan motrenja, čuvanja i ophodnje otvorenog prostora i građevina za koje prijeti povećana opasnost od nastajanja i širenja požara za 2024. godinu, KLASA: 245-01/24-01/06
13. Operativni plan evakuacije i zbrinjavanja turista za sezonu 2024. g., KLASA: 240-01/24-01/05
14. Proračun Općine Sv. Filip i Jakov za 2025. godinu s osiguranim sredstvima za provođenje zadaća iz područja zaštite od požara te civilne zaštite

Prethodno donesene odluke i akti:

1. Procjenu ugroženosti od požara i tehnoloških eksplozija za Općinu Sv. Filip i Jakov – II. usklađenje – 15. lipnja 2023. g., KLASA: 245-01/23-01/05
2. Plan zaštite od požara i tehnoloških eksplozija za Općinu Sv. Filip i Jakov – 15. lipnja 2023. g.,

KLASA: 245-01/23-01/01

1. Odluka o potvrđivanju zapovjednika i zamjenika zapovjednika DVD-a Sv. Filip i Jakov;
2. Odluku o imenovanju zapovjednika i zamjenika zapovjednika postrojbe opće namjene civilne zaštite
3. Odluku o imenovanju povjerenika i zamjenika povjerenika Civilne zaštite Općine Sv. Filip i Jakov
4. Odluku o određivanju operativnih snaga civilne zaštite i pravnih osoba od interesa za sustav civilne zaštite na području Općine Sv. Filip i Jakov, KLASA: 810-01/15-01/08
5. Odluku o osnivanju postrojbe civilne zaštite opće namjene Općine Sveti Filip i Jakov
6. Operativne planove zaštite od požara vezane za pripremu i provedbu protupožarne Sezone 2022.
7. Odluka o osnivanju Stožera civilne zaštite Općine Sv. Filip i Jakov –18. lipnja 2021. g.
8. Odluka o izmjenama i dopunama Odluke o osnivanju Stožera civilne zaštite Općine Sv. Filip i Jakov – 8. rujna 2021. g.
9. Poslovnik o radu Stožera civilne zaštite Općine Sveti Filip i Jakov –03. svibnja 2021. g. te odluke o izmjenama i dopunama od dana 18. lipnja 2021. g. i 08. rujna 2021. g.
10. Plan djelovanja civilne zaštite Općine Sveti Filip i Jakov – 16. svibnja 2023. g.,

KLASA: 240-01/23-01/11.

*Općina Sv. Filip i Jakov je kroz proteklu godinu u okviru svojih mogućnosti financirala troškove sustava civilne zaštite što potvrđuju nalazi inspekcijskih službi u obavljenim redovitim i izvanrednim nadzorima.*

***STANJE PO VAŽNIJIM SASTAVCIMA SUSTAVA CIVILNE ZAŠTITE:***

1. **CIVILNA ZAŠTITA**
	1. ***1.1. STOŽER CIVILNE ZAŠTITE***

Odlukom o imenovanju Stožera civilne zaštite Općine Sv. Filip i Jakov, na temelju Zakona o sustavu civilne zaštite i Pravilnika o mobilizaciji i djelovanju operativnih snaga sustava civilne zaštite Stožer civilne zaštite čine:

1. Renata Batur- načelnica stožera (djelatnik TZ-a općine),
2. Josipa Mrkić- zamjenica načelnika (zamjenica načelnika Općine Sveti Filip i Jakov),
3. Stjepan-Marko Batur - član (zapovjednik vatrogasne postrojbe DVD-a),
4. Kristijan Matešić - član (MUP),
5. Darko Mikas - član (službenik Općine Sveti Filip i Jakov ),
6. Ivan Kadija - član (službenik Općine Sveti Filip i Jakov)
7. Franka Troskot - član (ravnateljica gradskog društva crvenog križa Biograd NM)
8. Miroslav Andrić - član (predstavnik PUZS-Zadar)
9. Ljubo Majica –član-(predstavnik HGSS Stanice Zadar)
10. Damir Majica – član (DVD Sveti Filipi i Jakov)
11. Ante Grbin – član (zdravstvo)
12. Gordana Kurtov – član (ravnateljica Osnovne škole)
13. Barbara Čirjak – član (ravnateljica Centra za rehabilitaciju)
14. Mirjana Zalović – član (ravnateljica Dječjeg vrtića „Cvit“)
15. Marin Colić – član (Komunalac d.o.o. Biograd na Moru)

Stožer civilne zaštite imenuje se za upravljanje i usklađivanje aktivnosti operativnih snaga i ukupnih ljudskih i materijalnih resursa zajednice u slučaju neposredne prijetnje, katastrofe i velike nesreće s ciljem sprječavanja, ublažavanja i otklanjanja posljedica katastrofe i velike nesreće.

Sukladno članku 23. Zakona o sustavu civilne zaštite Zapovjedništvo ZiS-a je preimenovano u Stožer civilne zaštite.

* 1. ***1.2. ZAPOVJEDNIK I ZAMJENIK ZAPOVJEDNIKA POSTROJBE CIVILNE ZAŠTITE ON. OPĆINE SV. FILIP I JAKOV***

Rješenjem o imenovanju Zapovjednika i zamjenika zapovjednika postrojbe civilne zaštite opće namjene Općine Sv. Filip i Jakov, temeljem Zakona o sustavu civilne zaštite i Pravilnika o mobilizaciji i djelovanju operativnih snaga civilne zaštite, imenovani su:

* **Stjepan-Marko Batur - Zapovjednik; mob: 091/167-5503**
* **Damir Majica - Zamjenik zapovjednika; mob: 091/167-5502**

Zapovjednik i zamjenik zapovjednika postrojbe civilne zaštite opće namjene općine poziva se i aktivira u slučaju neposredne prijetnje, katastrofe i velike nesreće na području Općine Sv. Filip i Jakov, za zapovijedanje aktivnostima, snagama i sredstvima civilne zaštite.

***1.3. PREVENTIVA I PLANOVI CZ***

Građani su upoznati o uvođenju i značaju jedinstvenog broja za hitne pozive 112, a vlasnici i korisnici objekata u kojima se okuplja veći broj ljudi o postavljanju na vidljivom mjestu na svojim objektima obavijesti o novim znakovima za uzbunjivanje.

Upoznavanje građana provođeno je putem sredstava javnog informiranja te kroz rad institucija Općine Sv. Filip i Jakov.

* 1. ***SKLONIŠTA***

Da bi se posljedice ugrožavanja ljudi, materijalnih dobara i okoliša smanjile na najmanju moguću mjeru, potrebno je uspostaviti optimalan odgovor na ugrožavanja sa stanovišta prostornog planiranja, uređenja, organizacije, razvoja i izgradnje prostora te je neophodno i mjere zaštite i spašavanja postaviti integralno, u svim vrstama učešća u prostornom planiranju.

Općina Sv. Filip i Jakov je obvezna na svom području osigurati uvjete za sklanjanje ljudi, materijalnih, kulturnih i drugih dobara u skladu sa Prostornim planom uređenja Općine Sv. Filip i Jakov gdje su propisane mjere zaštite od elementarnih nepogoda i ratnih opasnosti, te propisani kriteriji za gradnju skloništa na području Općine.

Na području Općine Sv. Filip i Jakov nema izgrađenih skloništa za smještaj većeg broja stanovništva, već će se za iste za slučaj potrebe prilagođavati postojeći objekti na prostoru Općine poput škola, dvorane, kina, hotela i dr.

* 1. ***IZVJEŠĆE O PROVEDENIM AKTIVNOSTIMA U 2024. GODINI***

IZVJEŠĆE

o provedenim operativnim aktivnostima u 2024. godini

Stožera civilne zaštite i Postrojbe civilne zaštite opće namjene

Općine Sveti Filip i Jakov

* Vježba sustava civilne zaštite Općine Sveti Filip i Jakov „POTRES I POŽAR U ŠKOLI – SVETI FILIP I JAKOV 2024.“ održana 08. svibnja 2024. godine u ime organizatora Općine Sveti Filip i Jakov, krenula je Planom i održanim sastankom sredinom prosinca 2023. u Zadru kod djelatnika Službe CZ Zadar gdje smo dobili upute za realizaciju vježbe. Uputom je bilo navedeno da se mora napraviti kratka kronologija događanja vježbe te se ista mora prezentirati svim sudionicima koji pristanu sudjelovati na vježbi. Damir Majica nakon što je napravio kronologiju događanja sa terminima izvođenja uz suglasnost Stipe Batur prezentirano je prvo Službi CZ Zadar, koji je isto prihvatio, a potom je poslan zahtjev mailom drugim hitnim službama sa navedenom kronologijom događanja koju su svi prihvatili i pristali sudjelovati na vježbi: JVP Zadar (dodatno tražili Zamolbu za sudjelovanjem od strane Načelnika Općine (koju sam također sastavio), ali su pristali odmah na sudjelovanje), HGSS stanica Zadra, Služba civilne zaštite Zadar, Centar 112 Zadar, Županijski vatrogasni operativni centar 193 Zadar, GDCK Biograd na Moru (uz njih su bila Društva CK Knin, Vodice i Obrovac), Zavod za hitnu medicinu Zadarske županije, MUP – policija, DVD Sv. Filip i Jakov te na kraju djelatnici i djeca Osnovne škole Sveti Filip i Jakov. Kada su svi prihvatili sudjelovanje pristupilo se ažuriranju Plana evakuacije djelatnika i djece škole, uskladilo se sigurno – zborno mjesto trenutnom stanju škole i dvorišta (prebacili lokaciju unutar školskog dvorišta iz sigurnosnih razloga), uskladili Odluku o osiguranju prijema priopćenja nadležnog centra 112 te im isti dostavili, izradili Elaborat pokazno – terenske vježbe i dostavili na odobrenje svim učesnicima. Po odobrenju Elaborata isti dan predano na ovjeru Privremenom zamjeniku općinskog načelnika Marijani Mrvičić te ponovno ovjeren poslan svim službama i svim članovima Stožera CZ Općine Sveti Filip i Jakov.
* 28. ožujka 2024. godine smo odradili edukaciju djelatnika škole te ih uputili u vježbu, a također smo iskoristili situaciju i izvršili edukaciju građana (navedenih) u cilju izvršavanja obveze koju je Odlukom o edukaciji građana naložio Potpredsjednik Vlade RH i ministar unutarnjih poslova dr.sc. Davor Božinović, a koju su Damir Majica i Stipe Batur uz djelatnike Službe CZ Zadar i GDCK Biograd na Moru realizirali te je sve navedeno provela dokumentacijski u ime općine Antea Majica - imenovana od strane Općine kao osoba odgovorna za dogovor i realizaciju edukacije.
* Zadnjih mjesec dana uoči same vježbe su gotovo na dnevnoj bazi bili u školi, izvršili edukaciju svih razreda, vježbali postupak kod potresa i evakuacije iz škole, educirali djelatnike, davali i objašnjavali zadatke svima koji su kronologijom bili uključeni u vježbu. U više navrata komuniciraju sa voditeljima svih službi putem mailova i mobitela, dostavljaju detalje vježbe, dijele zadatke. Djelatnici HGSS Zadar su prije vježbe dva puta bili na izviđanju terena i pripremi za izvođenje vježbe, JVP Zadar isto tako je dolazio više puta radi dogovora oko lokacije i postavljanja zračnog jastuka za skakanje sa visina te radi vježbe skakanja. Članovi DVD-a su također više puta odrađivali probe na školi ili okolnim objektima. Sve vježbe su specifične i imaju svoju kronologiju događanja koje se treba držati, sve što se radi mora biti dobro uvježbano kao prvo iz sigurnosnih razloga, a kao drugo da se što bolje prezentira (bez nedostataka) kako bi učesnici, uzvanici, djelatnici i učenici škole stekli što bolji dojam u odrađenu te stekli što veće povjerenje u sve službe.
* Za dio Stožera koji je bio na rezervnoj lokaciji (Renata Batur i Ivan Kadija) pripremljena sva potrebna dokumentacija za odrađivanje kronologije od strane Stožera uključujući Elaborat vježbe, kronologija sa satnicom, Plan pozivanja Stožera sa podacima svih članova.
* Izrađene pozivnice odnosno letak programa vježbe kao i priprema Zahvalnica i slanje na ispis u PRINT studio Biograd. Priprema kronologije sa tijekom vođenja i objašnjavanja vježbe za Voditelja programa.
* Nastavno na održanu vježbu izrađena Analize i Izvješće o održanoj vježbi.

IZVJEŠĆE

o provedenim operativnim aktivnostima u 2024. godini

GDCK Biograd na Moru – **aktiv Sveti Filip i Jakov**

U 2024. godini Gradsko društvo crvenog križa Biograd na Moru – aktiv Sveti Filip i Jakov organiziralo je tri akcije dobrovoljnog darivanja krvi:

* 15. veljače 2024. godine, akcija dobrovoljnog darivanja krvi održana u NOVOJ školi Sveti Filip i Jakov. Akciji se odazvalo 47 darivatelja, a krv je dalo 33 (ostali su odbijeni).
* 20. lipnja 2024. godine, akcija dobrovoljnog darivanja krvi održana u NOVOJ školi Sveti Filip i Jakov. Akciji se odazvalo 32 darivatelja (jedan darivatelj je NOVI član), a krv je dalo 28.
* 17. listopada 2024. godine, akcija dobrovoljnog darivanja krvi održana u NOVOJ školi Sveti Filip i Jakov. Akciji se odazvalo 39 darivatelja, a krv je dalo 31.

U konačnici u 2024. godini prikupilo se 92 doze krvi.

Aktiv Sveti Filip i Jakov ima dobru suradnju sa GDCK Biograd na Moru i sa ravnateljicom Frankom Troskot. Osim u organizaciji akcija dobrovoljnih darivanja krvi surađujemo i u drugim humanitarnim aktivnostima. Također nekolicina naših članova sa područja Općine Sveti Filip i Jakov su članovi Mladeži GDCK Biograd na Moru te sudjeluju u raznim humanitarnim i drugim akcijama.

**2. VATROGASTVO**

 Protupožarnu zaštitu na području Općine Sv. Filip i Jakov provodi DVD. Sv. Filip i Jakov osnovano 31.08.1994. godine, kroz koji je prošlo 189 članova (članovi koji su bili aktivni u DVD-u od osnutka do danas), od kojih je aktivnih/operativnih 34, a njih 12 imaju položeni stručni ispit za vođenje vatrogasnih intervencija, 13 članova imaju položeni tečaj za zvanje vatrogasac, a 21 član ima završenu školu za vatrogasca ili vatrogasnog tehničara.

20 članova (minimalno) uvijek imaju osiguranje od nezgode i liječnička uvjerenja o sposobnosti obavljanja poslova – vatrogasac, a što je sukladno zakonskoj obvezi.

Članovi DVD djeluju tokom cijele godine na poziv ŽVOC ili županijskog zapovjednika. Svi pozivi se upućuju putem mobitela preko zapovjednika i zamjenika zapovjednika, koji ovisno o situaciji odmah izlaze na intervenciju i obavještavaju ostale članove DVD-a.

Podaci o zapovjedniku i zamjeniku zapovjednika DVD-a Sv. Filip i Jakov preko kojih idu dojave:

Zapovjednik Stjepan-Marko Batur: mob.; 091/167-5503, tel.; 023/389-756,

 e-mail: dvd.svetifilipijakov@gmail.com

Zamjenik zapovjednika: Filip-Ante Eškinja : mob.; 091/167-5512,

Sukladno Programu Vlade RH za osiguranjem područja općine, sezonski se zapošljava četiri ili više članova u periodu od 01. ili 15. lipnja do 15. rujna ili 01. listopada, a temeljem Procjene i Plana zaštite od požara i tehnoloških eksplozija Općine Sv. Filip i Jakov od 15. lipnja 2023. godine DVD Sv. Filip i Jakov zapošljava tri profesionalna vatrogasca.

***POPIS VOZILA* :**

|  |  |  |  |  |  |
| --- | --- | --- | --- | --- | --- |
| Marka vozila | Vrsta vozila | Pozivni broj | Registracija  | Voda (L) | Pjenilo (L) |
| Renault kangoo | Zapovjedno vozilo | FILIPJAKOV 101 | ZD-505-IK | / | / |
| Renault trafic | Kombi vozilo za prijevoz vatrogasaca | FILIPJAKOV 104 | ZD-508-OM | / | / |
| Mercedes 1124 AF | Navalno vozilo | FILIPJAKOV 110 | ZD-805-NU | 2.000 | 200 |
| Tam 130 | Autocisterna | FILIPJAKOV 120 | ZD-904-HN | 4.500 | 50 |
| Mercedes Daimler | Autocisterna | FILIPJAKOV 121  | ZD-161-GE | 5.000 | / |
| Iveco Eurocargo  | Autocisterna | FILIPJAKOV 122 | ZD-823-JH | 8.000 | / |
| Mercedes 817 | Tehničko vozilo | FILIPJAKOV 150 | ZD-807-NP | / | 100 |

SVA VOZILA IMAJU OSIGURANJE I TEHNIČKI SU ISPRAVNA.

**OPREMA:**

Osobna zaštitna odjeća za sve operativne članove

Izolacijski aparati za dišne organe

Električne potopne pumpe

Prijenosni motorni agregati za crpljenje vode

Agregat za crpljenje na prikolici (2200 l/min)

Agregat za struju 8 kw

Set Weber akumulatorskih hidrauličnih alata za prometne nesreće sa pripadajućom opremom ( škare, razupore, cilindri)

Stab fast potporni sustavi

Pjenilo te međumješalice i mlaznice za srednje tešku i tešku pjenu

Motorne pile

Uređaj za obijanje brava

Termokamera

Visokotlačni zračni jastuci

Nosila

Tirfor-uređaj za izvlačenje sa pripadajućim sajlama

Vatrogasne cijevi i vatrogasna armatura

DVD koristi prostorije za smještaj vatrogasaca, opreme i vozila u vlasništvu Općine Sv. Filip i Jakov. 4 vozila su garažirana, a 3 nisu jer nemamo uvjeta za garažiranje.

DVD Sv. Filip i Jakov u 2024. godini(do 04.12.2024.) imao je 76 intervencija, od čega 46 požara, 25 tehničkih intervencija i 5 izvida (17 od 76 intervencija van Općine po zapovjedi županijskog zapovjednika).

**Izvješće o radu DVD-a Sv. Filip i Jakov za 2024. godinu**

* u 2024. godini za sada imamo 76 intervencija
* od 76 intervencija 17 ih je van područja djelovanja, odnosno van naše Općine
* vršili prijevoz vode po domaćinstvima naše općine, u 2024. godini za sada prevezeno 150 cisterni
* na zahtjev djelatnika Crvenog križa Grada Biograd na Moru vozili vodu socijali Persola,
* prevozili vodu na reciklažno dvorište i u OŠ i vrtić u Raštanima Gornjim,
* uredno uključivali sirenu za uzbunjivanje prvu subotu u mjesecu u podne,
* vršili izmjene podataka članova u VATROnet mreži, odrađeni su liječnički pregledi djelatnika,
* Sudjelovali na sastancima zapovjedništva i Skupštinama VZZŽ te Skupštinama DVD-a s kojima surađivamo.
* Napravljeni servisi na PP aparatima u našem vlasništvu i vlasništvu Općine, napravljeni servisi na izolacijskim aparatima te servisi i tehnički pregledi na svim vozilima.
* napravili plan aktivnosti za provedbu operativnih aktivnosti u ZOP Općine Sv. Filip i Jakov, Plan korištenja teške građevinske mehanizacije za žurnu izradu prosjeka, Plan motrenja čuvanja i ophodnje otvorenog prostora i građevina za koje prijeti povećana opasnost za nastanak i širenje požara, Plan rada izviđačko-preventivnih ophodnji, Analizu stanja sustava civilne zaštite na području Općine Sveti Filip i Jakov za 2024. godinu, Zaključak za usvajanje operativnog plana evakuacije i zbrinjavanja turista za 2024. godinu,
* Nastavili suradnju sa firmom Fire Inspect koja se bavi prodajom PP aparata.
* Osigurali parkirne karte i osiguranje od nezgode za najaktivnije operativne članove.
* Odradili više sastanaka na temu Plan vježbi sustava civilne zaštite Općine Sveti Filip i Jakov za 2024. (koju Odlukom donosi načelnik općine), gdje dogovaramo i pripremamo smjernice vježbe u svibnju za OŠ. Sveti Filip i Jakov te u listopadu za PŠ. Sveti Petar na Moru.
* Zajedno sa djelatnicima službe CZ Zadar i GDCK Biograd na moru sudjelovali na edukaciji građana o sustavu civilne zaštite koja se održala u OŠ Sv. Filip i Jakov.
* 08.05. na dvije lokacije (prvi dio kod škole a drugi u centru mjesta), u Sv. Filip i Jakovu održana je vježba sustava Civilne zaštite općine Sv.Filip i Jakov.
* U vježbi koja ima za cilj uvježbavanje, provjeravanje i podizanje opće razine spremnosti u slučaju potresa i požara na svim razinama djelovanja ( evakuacije, spašavanja, pomoć unesrećenih, zbrinjavanje i gašenje požara) sudjelovali su djelatnici i članovi DVD-a Sv. Filip i Jakov, JVP Zadar, HGSS Zadar, ZHMZZ, MUP ,GDCK Biograd na Moru, Stožer CZ općine i Osnovna škola.
* Sudjelovali na sastanku u Polači radi županijske vježbe i održavanja dana vatrogastva u Zadarskoj županiji. Na sastanku odlučeno da ćemo sudjelovati sa jednim vozilom i 6 članova u simulaciji prometne nezgode (rad na vozilu sa hidrauličnim alatom).
* Sudjelovali u Polači na vježbi povodom 30 godina vatrogasne zajednice Zadarske županije i DVD-a Polača te Svetog Florijana zaštitnika vatrogasaca. Tema naše vježbe je bila spašavanje unesrećenog iz vozila uslijed prometne nesreće.
* Organizirali vježbu za operativne članove da bi obnovili znanje i pripremili se za sezonu koja nam dolazi. Nakon vježbe druženje uz večeru u prostorijama DVD-a.
* Odradili obilazak sirena za uzbunjivanje u Sv.Filip i Jakovu i Turnju sa službom CZ Zadar radi prebacivanja na MUP.
* Dana 29. veljače 2024. godine, izvršena je primopredaja novog kombi vatrogasnog vozila! Kako nam je dosadašnji kombi dotrajao te više ne prolazi uvjete da bi bilo tehnički ispravno, a nama vatrogascima jako potrebno za prijevoz ljudi i opreme, ali se može koristiti u širokom spektru poslova, zahvaljujući načelniku Općine Sveti Filip i Jakov gosp. Zoranu Pelicarić te općinskom vijeću nabavljeni je novi kombi. Uz nazočnost nekolicine vatrogasaca, predsjednika VZZŽ gosp. Željka Šoša, bivšeg zapovjednika DVD-a gosp. Joška Majica, ključeve kombija zapovjedniku Stipi Batur predao je predsjednik općinskog vijeća Općine Sveti Filip i Jakov gosp. Igor Pedisić koji je zaželio puno sreće i uspjeha u radu sa vozilom te da nam treba što manje za intervencije, a više za vježbe i druge manje zahtjevne poslove.
* Kombi vozilo nam je od velike koristi kako za prijevoz vatrogasaca tako ga koriste i brojne Udruge diljem Općine za prijevoz svojih članova.
* Na vozilu FILIPJAKOV 120 skinuto brzo vitlo koje smo rijetko koristili te na njegovom mjestu napravljene preinake kako bi imali direkt izlaz za D mlaz te stavljeno još D cijevi.
* Na vozilu FILIPJAKOV 121 stavljena novi monitor – top
* Roko Polegubić popravio sirene na vozilu FILIPJAKOV 121
* Na vozilu FILIPJAKOV 120 popravljena desna osovina ( puka šaraf i curilo ulje-stavili novu brtvenu masu i novi šaraf )
* Prijenosna motorna pumpa za vodu koja se nalazi na vozilu FILIPJAKOV 150 uslijed rada na ispumpavanju u Diklu se pokvarila, rezervne dijelove za pumpu imali u skladištu a radove obavio kolega vatrogasac Marijan Grginović iz Sukošana.
* Na vozilu FILIPJAKOV 122 promijenjena pumpa za dizanje kabine, posuda za vodu i pumpa miješalice.
* Na vozilu FILIPJAKOV 121 promijenjene baterije
* Imali dva velika kvara u kratkom vremenu na jako bitnim vozilima za gašenje šumskih požara FILIPJAKOV 120 i 121. Na 120 se pokvarila pumpa za vodu koju je u kratkom roku popravio Svemir Persola. Na 121 se pokvarilo kvačilo koje zbog starosti vozila još uvijek nismo pronašli. O svemu obaviješten ŽVOC i županijski vatrogasni zapovjednik Matej Rudić. Isto tako bili smo u komunikaciji sa DVD Pakoštane koji su bili spremni kad poprave jedan svoj kamion nama ustupiti jedno vozilo ali nije bilo potrebe na karaju jer smo mi prije uspjeli riješiti naš problem.
* Pojavila se pukotina na staklu novog kombija te smo probali zakrpati u Carglass-u. Pukotina je bila prevelika te smo putem kaska zamijenili cijelu šofer šajbu.
* Nakon velikog požara kod Svetog Roka FILIPJAKOV 120 je dosta oštećen te smo na njemu promijenili gotovo sva svjetla, maglenke, žmigavce i ostale stvari. Šteta nije velika s obzirom kuda se sve prolazila da se spasi crkva.
* Na FILIPJAKOV 150 promijenjene baterije.
* Pripremili smo se za sezonu sva vozila su nam ispravna, napravljeni su servisi te je kupljena oprema (cijevi, mlaznice itd. ) da smo sigurni za ljeto.
* Za izgradnju marine donirali vatrogasne cijevi koje su malo oštećene i nama više ne koriste.
* Valja istaknuti kako smo sudjelovali na više zahtjevnih intervencija kako se i vidi iz podataka. Upravo zato je jako bitno nastaviti školovati ljude i ulagati u opremu kako bi sve mogli odraditi na nivou. Od požara otvorenog prostora valja istaknuti dva veća požara. Prvi u novaku na početku srpnja gdje su novi sezonci imali prvi ozbiljniji požar u karijeri. Po jakom maestralu požar se širio prema štali i poljima te smo tu uz pomoć zračnih snaga, JVP Biograd, DVD Polača i DVD Biograd uspjeli zaustaviti požar. Valja istaknuti da je čak 13 operativnih članova DVD-a Sv. Filip i Jakov sudjelovalo na intervenciji.
* Druga intervencija ujedno i najzahtjevnija ove godine je požar šume ispod Svetog Roka po jakoj buri. Dojava je došla malo iza ponoći te smo odmah digli što više snaga zbog jakog vjetra i nemogućnosti prilaska požaru na bližu udaljenost a širi se prema crkvi. Pozvani u pomoć i JVP Biograd, DVD Pakoštane Vrgada Vrana i DVD Polača. Veliko hvala kolegama na velikoj pomoći jer su svi došli sa više vozila i ljudstva. Ukupno je sudjelovalo 25 vatrogasaca sa 10 vozila od čega je naših 15 članova. Veliko hvala i civilima koji su došli u ispomoć te donosili piće.
* Za kraj sezone napravili tradicionalnu večeru kako bi zahvalili najaktivnijim članovima DVD-a.
* I ove godine na posudbu od Ravnateljstva za robne rezerve dobili cisternu na korištenje za vrijeme ljetne sezone. Po cisternu išli u DVD Jasenovac. Cijelo ljeto nas je odlično služila u prijevozu vode i odrađivanju intervencija. Manje ogrebotine su se dogodile na cisterni te smo iste prijavili na kasko osiguranje kako ne bi mi plaćali štetu. Nadamo se i dogodine dobiti opet posudbu jer nam uvelike olakša obavljanje svakodnevnih poslova i intervencija.
* Ishodili građevinsku dozvolu za novi vatrogasni dom.
* Održali Svečanu sjednicu Skupštine povodom 30. godina postojanja DVD-a. Uručili priznanja, zahvalnice, medalje i spomenice članovima DVD-a, kolegama i suradnicima koji nam pomažu u radu. Imali smo veliku čast ugostiti i glavnog vatrogasnog zapovjednika RH gosp. Slavka Tucakovića koji nam je tom prilikom i uručio vatrogasnu opremu u vrijednosti 4.000 €.
* Na početku sezone potpisan ugovor o najmu vatrogasne cisterne na Diklo sa Čistočom. Kako mi dobijemo na posudbu cisternu iz robnih rezervi tako našeg Iveca iznajmimo njima jer nam je višak. Ukupna vrijednost najma je 4.500 eura. Isto tako kako smo uspjeli naći dovoljan broj sezonaca potpisan je ugovor sa Hrvatskim šumama za dežuranje na osmatračnici svaki drugi dan. Ovaj ugovor nam je donio 2.400 eura.
* Djelatnici DVD-a ofarbali dnevni boravak.
* Odradili osiguranje svih vatrometa u našoj Općini, prvenstvo balinjera, utrke Cvjetnom obalom, Rogovo trail, Wings for life, Cro race te kod Sv. Roka osiguranje i dijeljenje pitke vode.
* Zalivanje stabala i cvijeća po spomenicima i grobljima diljem naše Općine
* Pomagali prenijeti arhivu i ostale stvari koje su bile potrebne za selidbu Općine u nove prostorije.
* Prilikom velikog nestanka vode u zadarskom zaleđu isključena je voda za predio Podvršje i Strmote. Tokom tih par dana prevozili smo vodu mještanima bez naplate tako da nisu osjetili nestanak.
* Sudjelovali na mimohodu povodom rođendana najstarijeg DVD-a u Hrvatskoj. DVD Varaždin slavio je 160. godina od osnutka što je ujedno i 160. godina vatrogastva u Hrvatskoj. Tri člana sa našim kombijem su pokupili još kolege iz županije te sudjelovali na mimohodu.
* Kao i svake godine obilježili Kornatsku tragediju odlaskom na otok Kornat i paljenjem svijeća i postrojavanjem pred sirenama ispred vatrogasnog doma.
* U iščekivanju VATROGASNE MREŽE i zapošljavanju dodatnih vatrogasaca od strane Države, ove godine smo na školovanje je upućeno čak četiri člana. Trenutno zapošljavaju tri vatrogasca tokom cijele godine, koji su položili stručne ispite za samostalno vođenje vatrogasnih intervencija, te još neka druga osposobljavanja. Svake godine nastoji se što više članova poslati na osposobljavanja koja organizira Hrvatska vatrogasna zajednica ili Vatrogasna zajednica Zadarske županije kako za gašenje šumskih požara tako i za razne tehničke intervencije.

**Intervencije u 2024. godini (do 04. prosinca 2024. godine)**

|  |  |
| --- | --- |
| **Vrsta intervencije** | **Ukupno** |
| Požar otvorenog prostora | 30 |
| Požar na kući | 3 |
| Požar kafića | 2 |
| Požar broda  | 2 |
| Požar na uređenom odlagalištu otpada | 2 |
| Požar brodova i hale u suhoj marini | 1 |
| Požar vozila | 3 |
| Požar trafostanice i el. kutije | 2 |
| Požar kontejnera | 1 |
| Tehnička – Prometna nesreća | 1 |
| Tehnička-zbrinjavanje životinja | 1 |
| Tehnička- uklanjanje osa i stršljena | 3 |
| Tehnička – otvaranje stana | 3 |
| Tehnička – otvaranje auta policiji | 1 |
| Tehnička – Ispumpavanje | 15 |
|  Tehnička -uklanjanje stabla | 1 |
| Izvid  | 5 |
| **Ukupno: 29 požarnih, 28 tehničkih intervencija i 4 izvida** | **76** |
| **Van područja djelovanja** | **17** |

Kao što se može vidjeti iz priložene tablice neuobičajena godina je iza nas pa tako imamo gotovo jednak broj požarnih i tehničkih intervencija što samo govori koliko je potrebno stalno ulagati u novu opremu i školovanje ljudi jer je spektar intervencija sve širi. Na kraju izviješća o radu za 2024. godinu želimo se zahvaliti svima onima koji su na bilo koji način poduprli rad našeg Društva, a prije svega načelniku Općine Sveti Filip i Jakov gosp. Zoran Pelicarić, Općinskom vijeću, VZZŽ na čelu sa gosp. Šošom i Rudićem, bivšem i dugogodišnjem zapovjedniku gosp. Jošku Majica, komunalnom pogonu općine, Udruzi Napredak, donatorima, DVD-ima i JVP-ima, te kolegama operativnim vatrogascima bez čije pomoći ne bi uspješno odradili proteklu godinu.

**3. SLUŽBE I PRAVNE OSOBE KOJE SE CIVILNOM ZAŠTITOM BAVE U OKVIRU REDOVNE DJELATNOSTI**

Službe i pravne osobe koje se civilnom zaštitom bave u okviru redovne djelatnosti predstavljaju okosnicu sustava civilne zaštite na području Općine Sv. Filip i Jakov. Službe i pravne osobe koje imaju zadaće u sustavu civilne zaštite, a osobito one u vlasništvu općine imaju obvezu uključivanja u sustav civilne zaštite kroz redovnu djelatnost.

Utvrđeni su načini dogradnje i jačanja dijela njihovih sposobnosti koji su posebno značajni za sustav civilne zaštite.

Mora se posebno naglasiti uloga i aktivnosti prilikom angažiranja na poslovima civilne zaštite:

* DVD Sv. Filip i Jakov
* CZ. OPĆE NAMJENE Općine Sveti Filip i Jakov
* Stožer CZ Općine Sv. Filip i Jakov
* Služba civilne zaštite Zadar, Centar 112
* Hrvatske šume d.o.o., UŠP Split, Šumarija Zadar
* VZZŽ
* JVP. BIOGRAD
* HEP, DP Elektra Zadar, Ispostava Biograd
* Crveni križ Biograd: DDK Aktiv Sv. Filip i Jakov
* Vlastiti komunalni pogon Općine Sv. Filip i Jakov
* Javno zdravstvo - Ordinacija opće medicine, Stomatološka ordinacija, Dom zdravlja Biograd
* Komunalac Biograd

Sve obveze nositelja zadaća u sustavu civilne zaštite utvrđene su Procjenom ugroženosti stanovništva, kulturnih i materijalnih dobara i okoliša od katastrofa i velikih nesreća za područje Općine Sv. Filip i Jakov, Procjenom i Planom ZOP Općine Sv. Filip i Jakov, Planom civilne zaštite za područje Općine Sv. Filip i Jakov.

**KLASA: 240-01/24-01/17**

**URBROJ: 2198-19-03-04/01-24---**

**Sveti Filip i Jakov, \_\_. prosinca 2024. godine**

**OPĆINSKO VIJEĆE OPĆINE SVETI FILIP I JAKOV**

**Predsjednik Općinskog vijeća**

**Igor Pedisić**

**Obrazloženje**

Pravna osnova za donošenje ove odluke je članak 17. stavka 1. Zakona o sustavu civilne zaštite („Narodne novine“, broj 82/15, 118/18, 31/20 20/21 i 114/22) kojim je propisano da predstavničko tijelo, na prijedlog izvršnog tijela jedinice lokalne i područne (regionalne) samouprave, uz ostalo, u postupku donošenja proračuna, razmatra i usvaja godišnju analizu stanja sustava civilne zaštite.

Slijedom navedenog, predlaže se donošenje Analize stanja sustava civilne zaštite na području Općine Sveti Filip i Jakov u 2024. godini kao u predloženom tekstu.